ދަންނައެވެ! މިޙަދީޘް ޟަޢީފްކުރައްވާ ޢިލްމުވެރިން އެކަމުގެ މައްޗަށް އެކިގޮތްގޮތުން ވާހަކަ ދައްކަވާފައިވެއެވެ. އެގޮތުން މިޙަދީޘަކީ منسوخ ވެގެންވާ ޙަދީޘެކޭ އިމާމު أبو داود ވިދާޅުވާއިރު النسائي އާއި ابن حجر ވިދާޅުވަނީ މިޙަދީޘަކީ مضطرب ޙަދީޘެއް ކަމަށެވެ. މީގެއިތުރުން ابن تيمية އާއި ابن القيم އާއި މިޒަމާނުގެ ޢިލްމުވެރިންގެ ތެރެއިން ابن باز ފަދަ ޢިލްމުވެރިން ވިދާޅުވަނީ މިޙަދީޘަކީ منسوخ ނުވަތަ شاذ ޙަދީޘެއްކަމުގައެވެ. މިފަދައިން ޢިލްމުވެރިން މިޙަދީޘާމެދު ދައްކަވާފައިވާ ވާހަކަތަކުގެ ތަފްޞީލް މިލިޔުމުގައި ބަޔާންކުރުމަށް އަޅުގަނޑު ޤަޞްތުނުކުރަމެވެ. ސަބަބަކީ މިލިޔުމުގައި އަޅުގަނޑުގެ މަޤްޞަދަކީ މިޙަދީޘް ޞައްޙަ ކުރައްވާ ޢިލްމުވެރިން ފިޤްހީގޮތުން ދައްކަވާފައިވާ ވާހަކަތަކުގެ އަލީގައި ހޮނިހިރު ދުވަހު ރޯދަހިފުމުގެ ޙުކުމަކީ ކޮބައިކަން ބަޔާންކުރުމެވެ. އެހެންކަމުން މިމައްސަލައިގައި އިތުރަށް ކުރިއަށް ދިއުމުގެ ކުރިން މިޙަދީޘް ޞައްޙަކުރައްވާ ޢިލްމުވެރިންނާއި ޞައްޙަ ނުކުރައްވާ ޢިލްމުވެރިން ތިރީގައި ޛިކުރުކުރަމެވެ.